BRATISLAVA. V hmotnej núdzi sa ku koncu prvého polroka tohto roka nachádzalo 90,2 tisíc detí. V porovnaní so šiestym mesiacom minulého roka išlo o pokles o 12,1 tisíc detí. Vyplýva to z údajov Ústredia práce, sociálnych vecí a rodiny SR.
Ku koncu júna bolo pritom v hmotnej núdzi 60,5 tisíca jednotlivcov bez detí. Medziročne ich počet klesol o 14,8 tisíc. Sociálne odkázaných jednotlivcov s jedným až štyrmi deťmi bolo 13,5 tisíc. Ich množstvo sa oproti júnu minulého roka znížilo o 2,3 tisíc.
Jednotlivcov s viac ako štyrmi deťmi vykázali úrady práce a sociálnych vecí na konci júna tohto roka 372, čo je medziročne menej o 45 osôb. V hmotnej núdzi bolo 8,3 tisíc dvojíc. V porovnaní s rovnakým obdobím minulého roka ich počet klesol o 1,5 tisíc.
Dvojíc s jedným až štyrmi deťmi bolo v júni 19 tisíc, čo je medziročný pokles o 3,4 tisíc. Dvojíc s viac ako štyrmi deťmi odkázaných na dávky v hmotnej núdzi úrady evidovali takmer 4,4 tisíc. V porovnaní s júnom minulého roka ich počet klesol o 292 osôb.